Buffets gustus

Mirveglius, fabulus: Per mai èn quels pleds cumbinads cun, ina tschaina festiva u cun il mund da la fantasia ch’ins ha gì sco uffant. I po bain esser ch’ils cudeschs da paraulas han influenzà mes gust per ina bella tratga u per in menu culinaric da Nadal. In vair cudesch cun las paraulas dals frars Grimm sto tenor mai anc oz esser illustrà en il stil naiv. Forsa grazia a quel m’allegrel jau anc oz sco in uffant da pudair admirar in buffet gastronomic cun turtas, chaluns-pulaster, liongias, paun e bels fritgs cotschens. Quai tutga tar la gastaria (il pled «gastaria» fiss probabel oz ina «party»). Pertutgond il connex cun la gastronomia en la paraula ves jau anc oz la figura dal cuschinier francà tar la Rosa spinusa u era l’illustraziun cun la povra Tschenderletga en cuschina che spetga sin ses prinzi. En las paraulas vegni adina cuschinà, mangià e bavì. Igl è cler che quellas paraulas daventan actualas durant il temp da Nadal. Cura ch’ils dis èn curts ed i vegn baud stgir, èsi patgific en chasa. Uffants che han babs e mammas, u tattas e tats che prendan temp da raquintar paraulas èn fortunads. Quai èn muments nunemblidaivels. Bunas cuschinieras u cuschiniers èn forsa era vegnids influenzads da las paraulas cun las maisas plainas e bombasticas. Jau mez na sun betg daventà cuschinier. In buffet festiv e gustus ma commova tuttina anc. Sulet dals legums pudess jau desister. La finala na mangiava la glieud en las paraulas era betg verduras. Tuttina As cussegl jau: Prendai puspè ina giada giu da la curuna il cudesch da paraulas ed As laschai inspirar. 

In bel e patgific temp festiv As giavischa 
Augustin Beeli